Imtella' Novembru 23, 2021 - Aġġornata 23 Ta' Novembru, 2021 6:33pm Rapport: Ruth Castillo Inawgurat iċ-Ċentru Terapewtiku tal-Ibwar għall-adolexxenti li għandhom problema tad-droga. Iċ-ċentru huwa l-ewwel wieħed tax-xorta tiegħu f'Malta bi programmi għal żgħażagħ bejn il-ħdax u t-tmintax-il sena. Id-Direttur tal-Caritas Anthony Gatt qal li bħalissa dan iċ-ċentru qed jgħin 20 żagħżugħ u żagħżugħa li sitta minnhom jgħixu fir-residenza stess. Il-Prim Ministru Robert Abela qal li huwa importanti li ħadd ma jiġi stmat ta' kriminal meta jinqabad fil-vizzju tad-droga, imma jsib il-kenn f'dar li toffrilu l-għajnuna u l-wens li jkollu bżonn biex jerġa' jaqbad it-triq it-tajba. Għoxrin żagħżugħ u żagħżugħa li l-età medja tagħhom hija 16-il sena u nofs qed jingħataw l-għajnuna biex joħorġu mid-dipendenza għad-droga fiċ-ċentru terapewtiku għall-adolexxenti Tal-Ibwar immexxi mill-Caritas. Dan iċ-Ċentru huwa l-ewwel tat-tip tiegħu f'Malta u joffri għajnuna ħolistika f'residenza mdawra b'art agrikola u spazji miftuħa. Iċ-ċentru se jkun qed joffri programmi residenzjali u oħrajn ta' matul il-jum b'faċilitajiet moderni ddisinjat biex joffri l-aqwa u l-aħjar fir-rijabilitazzjoni taż-żgħażagħ ta' bejn il-11 u t-18-il sena. Fl-inawgurazzjoni uffiċjali taċ-ċentru tal-Ibwar fil-limiti tas-Siġġiewi, id-Direttur tal-Caritas, Anthony Gatt qal li sitta minn dawn l-adolexxenti qed jingħataw kura residenzjali, wara li esperimentaw b'tipi differenti ta' droga. "Fir-residenzjali ħa jkunu qed jirċievu terapija individwali, fi grupp u bħala komunità, però wkoll hemm educational hub allura jkunu qed jitgħallmu u jiġi akkreditati f' courses apposta fl-agri-business, fl-isport, fl-ospitalità, fid-digital media, ħalli anke l-fatt li sakemm qegħdin magħna l-fatt li huma minuri jibnu l-futur tagħhom. Hemm dawk imbagħad li ħa jkunu magħna matul il-ġurnata jiġifieri mhux residenzjali imma jistgħu jibqgħu jgħixu mal-familji tagħhom – jiġu matul il-ġurnata għal dawn is-servizzi li semmejt u oħrajn li se nkunu qed naraw għal servizzi bħal counselling u family therapy." Il-Prim Ministru Robert Abela saħaq li importanti li l-bniedem ma jiġix iġġudikat u stmat ta' kriminal meta jinqabad fil-vizzju tad-droga. Qal li intervent fi stadju bikri se jkun iċ-ċavetta għas-suċċess ta' dan il-proġett li qed jagħti ċans ieħor liż-żgħażagħ u l-familji tagħhom. "Il-punt tal-wasla ta' dan il-proġett ikun kull meta żagħżugħ jew żagħżugħa jtemm b'suċċess wieħed mit-tliet programmi offruti hawnhekk u jkun jista' jerġa' jintegra fis-soċjetà bħala persuna ġdida li ħalliet il-vizzju tad-droga warajha." Il-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal, Michael Falzon, qal li soċjetà tkun b'saħħitha mhux meta ġġib lil kulħadd l-istess imma li tagħti t-tieni ċans u tagħti opportunità lil kulħadd biex jilħaq il-potenzjal tiegħu. L-Arċisqof Charles Scicluna tkellem dwar il-prevenzjoni u l-edukazzjoni; u qal li d-droga mhux li niffaċilitaw l-użu tagħha imma nipprovaw nispjegaw u nedukaw biex l-għażliet liberi taż-żgħażagħ ikunu infurmati. Iċ-ċentru Ibwar sar b'investiment ta' €4 miljun mill-gvern li se jkun qed joħroġ miljun ewro fis-sena għall-ispiża rikurrenti.